รัฐบาล จัดกิจกรรมปลูกเพื่อปอดล้านต้นลด PM 2.5 วันที่ 9 กุมภาพันธ์นี้ รณรงค์ปลูกต้นไม้ลดปัญหาฝุ่นละออง นำร่องในพื้นที่กรุงเทพมหานคร
รัฐบาล จัดกิจกรรมปลูกเพื่อปอดล้านต้นลด PM 2.5 วันที่ 9 กุมภาพันธ์นี้ รณรงค์ปลูกต้นไม้ลดปัญหาฝุ่นละออง นำร่องในพื้นที่กรุงเทพมหานคร นางสาวรัชดา ธนาดิเรก รองโฆษกประจำสำนักนายกรัฐมนตรี แถลงประชาสัมพันธ์โครงการของรัฐบาลในการแก้ปัญหาฝุ่น pm. 2.5 โดยกระทรวงเกษตรและสหกรณ์ ร่วมกับสภาวิจัยแห่งชาติ กรุงเทพมหานครและภาคเอกชน จัดกิจกรรมปลูกเพื่อปอดล้านต้นลด PM 2.5 เพื่อรณรงค์ให้ประชาชนมาปลูกต้นไม้ที่สามารถกรองฝุ่นได้ เช่น กระดุมทอง ตีนตุ๊กแก คล้าหางนกยูง เศรษฐีเรือนใน ซึ่งกิจกรรมดังกล่าวจะจัดขึ้นในวันที่ 9 กุมภาพันธ์ 2563 ที่ลานน้ำพุ ห้างสรรพสินค้าพารากอน โดยมีพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดงาน พร้อมมอบต้นไม้ให้กับประชาชนคนละ 5 ต้นที่มาร่วมกิจกรรมสำหรับประชาชนที่จะมารับต้นไม้ ต้องลงทะเบียนที่ www.green-city.online เพื่อแจ้งชื่อ-นามสกุล โดยผู้ที่ลงทะเบียนตั้งแต่วันนี้ถึงวันที่ 8 กุมภาพันธ์ 2563 สามารถไปรับต้นไม้ได้ที่สยามพารากอน ส่วนผู้ที่ลงทะเบียนหลังจากวันที่ 9 กุมภาพันธ์ 2563 สามารถไปรับต้นไม้ได้ที่จุดที่ตนเองสะดวก กิจกรรมนี้จะแจกต้นไม้ 1 ล้านต้น นำร่องในพื้นที่กรุงเทพมหานคร ก่อนขยายไปยังจังหวัดต่างๆ โดยใช้งบที่ภาคเอกชนสนับสนุน